शिवोली : फाटल्या सुमार दोन म्हयन्यां सावन उदका पुरवण सारकी जायनाशिल्ल्यान बंदीरवाडो, बादें आनी शापोरा वाठारांतले लोक बिरेस्तारा तिडकले. उदका पुरवण करपी कर्मचाऱ्यांची संगनमत करून हेर कडेन उदक घुंवडावन थंय ताची पुरवण करतात अशें लोकांचें म्हणणें आसा.
 उदका पुरवण केंद्रांतले कर्मचारी आमकां उदका पुरवण करनास्तना वाडी शिवोली वाठारांत उदक व्हरतात असो थळाव्या लोकांचो आरोप आसा. बादें शापोरा हांगा आशिल्ल्ये टाकयेंतल्यान वाडी शिवोली आनी बंदीरवाडो बादें शापोरा वाठारांत एक दिसा आड उदका पुरवण करतात. बिरेस्तार व्हो बंदीरवाडो बादें शापोरा वाठाराक उदका पुरवण करपाचो दीस आशिल्लो. मात उदक मेळूं नाशिल्ल्यान लोक तिडकले.
 पंच वांगडी संदेश खोर्जुवेकार, आदलो उपसरपंच सागर नायक आनी ग्रामस्थांनी उदका पुरवण करपी कर्मचाऱ्यांक जाब विचारलो. ज्युनियर इंजिनीयराक आपोवन हाडलो. वाडी हांगच्या लोकांक उदका पुरवण जाता ही गजाल लोकांनी ताचे नदरेक हाडून तो बंद करपाची मागणी केली. बंदीरवाडो, बादें, शापोरा वाठारांत उदका पुरवण करपा खातीर खासा उदका पायपलायन आसा. एक दिसा आड उदका पुरवण करतात. वाडी हांगच्या घरांत हे पायपलायनींतल्या उदका पुरवण करतात. ताका आमचो विरोध ना मात व्हडल्या इमारतींत हे पायपलायनींतल्यान उदका पुरवण करतात ताका लागून आमकां उदक मेळना अशें सागर नायकान सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 